CELEX: 32019D1614
Language: bg
Date: 2019-09-26 00:00:00
Title: Решение за изпълнение (ЕС) 2019/1614 на Комисията от 26 септември 2019 година с което на държавите членки се разрешава да предвиждат дерогации от някои разпоредби на Директива 2000/29/ЕО на Съвета по отношение на картофи, с изключение на картофи, предназначени за засаждане, с произход от регионите на Akkar и Bekaa в Ливан (нотифицирано под номер С(2019) 6819)

30.9.2019   
               
               
                  BG
               
               
                  Официален вестник на Европейския съюз
               
               
                  L 250/85
               
            
         РЕШЕНИЕ ЗА ИЗПЪЛНЕНИЕ (ЕС) 2019/1614 НА КОМИСИЯТА
         от 26 септември 2019 година
         с което на държавите членки се разрешава да предвиждат дерогации от някои разпоредби на Директива 2000/29/ЕО на Съвета по отношение на картофи, с изключение на картофи, предназначени за засаждане, с произход от регионите на Akkar и Bekaa в Ливан
         
            
               (нотифицирано под номер С(2019) 6819)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
         като има предвид, че:
         
                     (1)
                  
                  
                     В съответствие с член 4, параграф 1 от Директива 2000/29/ЕО във връзка с част А, точка 12 от приложение III към същата директива държавите членки забраняват въвеждането в Съюза на картофи, с изключение на картофи, предназначени за засаждане, с произход от Ливан. В съответствие с член 15, параграф 1 от посочената директива могат обаче да се предвидят дерогации от посочената забрана, ако не съществува риск от разпространение на вредители.
                  
               
                     (2)
                  
                  
                     В съответствие с член 5, параграф 1 от Директива 2000/29/ЕО във връзка с част А, раздел I, точка 25.2 от приложение IV към същата директива държавите членки забраняват въвеждането в Съюза на картофи, освен ако не са с произход от държави, за които е известно, че са свободни отClavibacter michiganensis (Smith) Davis et al. ssp. sepedonicus (Spieckermann and Kotthoff) Davis et al., наричан по-долу „посоченият организъм“, или които прилагат разпоредби, признати за равностойни на разпоредбите на Съюза за борба с този организъм. Ливан не изпълнява нито едно от тези условия. Въпреки това в съответствие с член 15, параграф 1 от посочената директива могат да се предвидят дерогации от посочената забрана, ако не съществува риск от разпространение на вредители.
                  
               
                     (3)
                  
                  
                     Срокът на действие на Решение за изпълнение 2013/413/ЕС на Комисията (2), с което се разрешават определени дерогации от някои разпоредби на Директива 2000/29/ЕО по отношение на картофи, с изключение на картофи, предназначени за засаждане, с произход от регионите на Akkar и Bekaa в Ливан, изтече на 31 октомври 2018 г.
                  
               
                     (4)
                  
                  
                     Ливан предостави нова информация с цел да докаже, че картофите, с изключение на предназначените за засаждане, с произход от регионите на Akkar и Bekaa, са отгледани при подходящи фитосанитарни условия, с които се гарантира защитата на територията на Съюза от посочения организъм.
                  
               
                     (5)
                  
                  
                     Поради това въвеждането в Съюза на картофи, с изключение на картофите, предназначени за засаждане, с произход от регионите на Akkar и Bekaa в Ливан, следва да бъде разрешено, ако те отговарят на условията, гарантиращи, че посоченият организъм не е наличен по картофите към момента на въвеждането им на територията на Съюза. Тези условия следва да се отнасят до производството в зони, свободни от посочения организъм, провеждането на изследвания в тези зони, производството от сертифициран посадъчен материал за картофи и изискванията по отношение на обработката, складирането, опаковането и подготовката им.
                  
               
                     (6)
                  
                  
                     Картофите следва да се въвеждат в Съюза през определените входни пунктове, за да се осигури ефективен контрол и намаляване на фитосанитарния риск.
                  
               
                     (7)
                  
                  
                     Следва да се установят изисквания за проверки, за да се осигури контрол на фитосанитарния риск. Следва да се посочи, че вземането на проби и извършването на изпитвания се изпълняват в съответствие със съществуващата схема за изпитване, установена с Директива 93/85/ЕИО на Съвета (3).
                  
               
                     (8)
                  
                  
                     Картофите се въвеждат и придвижват в Съюза само ако са подходящо етикетирани, така че да бъде указан произходът им от Ливан, както и друга относима информация, с цел да се предотврати възможността картофите да бъдат засаждани и да се гарантира идентифицирането и проследимостта им.
                  
               
                     (9)
                  
                  
                     Дерогацията следва да е за ограничен срок.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния фитосанитарен комитет,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешение за предоставяне на дерогация
            Чрез дерогация от член 4, параграф 1 от Директива 2000/29/ЕО във връзка с част А, точка 12 от приложение III към посочената директива, и от член 5, параграф 1 от посочената директива във връзка с част А, раздел I, точка 25.2 от приложение IV към посочената директива, държавите членки могат да разрешават въвеждането на тяхна територия на картофи, както е определено в част А, точка 12 от приложение III към посочената директива (наричани по-долу „картофи“), с произход от регионите на Akkar или Bekaa в Ливан, които отговарят на условията, определени в настоящото решение.
         
         
            Член 2
            Фитосанитарен сертификат
            Фитосанитарният сертификат, установен в член 13а, параграф 3 от Директива 2000/29/ЕО, се издава в Ливан. В него под рубриката „Допълнителна декларация“ се включват следните елементи:
            
                        а)
                     
                     
                        декларация „В съответствие с изискванията на ЕС, посочени в Решение за изпълнение (ЕС) 2019/1614 на Комисията“;
                     
                  
                        б)
                     
                     
                        номерът на партидата;
                     
                  
                        в)
                     
                     
                        името на свободната от вредители зона по смисъла на точка 1 от приложението.
                     
                  
         
            Член 3
            Входни пунктове
            
               1.   Картофите, попадащи в обхвата на разрешението съгласно член 1, могат да се въвеждат в Съюза само през един или повече входни пунктове, определени като такива от държавата членка, в която се намира входният пункт.
            
            
               2.   Входните пунктове, както и наименованието и адресът на отговорния официален орган, посочен в Директива 2000/29/ЕО, който отговаря за всеки входен пункт, се съобщават от държавата членка на другите държави членки, Комисията и Ливан.
            
         
         
            Член 4
            Проверки от държавите членки
            
               1.   От всяка партида в пратката се вземат проби за официалните проверки за Clavibacter michiganensis (Smith) Davis et al. ssp. sepedonicus (Spieckermann and Kotthoff) Davis et al., наричан по-долу „посоченият организъм“. Всяка проба се състои от най-малко 200 клубена. Ако партидата надвишава 25 тона, се взема проба от всеки 25 тона, както и от останалата част от партидата.
            
            
               2.   Отговорните официални органи извършват визуален преглед на пробите за симптоми на посочения организъм върху разрязани клубени. При тази проверка всички партиди от съответната пратка остават под официален контрол и не могат да бъдат обект на движение или да бъдат използвани.
            
            
               3.   Когато при прегледа, посочен в параграф 2, се открият симптоми на посочения организъм, се извършват изпитвания в съответствие с точка 1.1 и точки 4—10 от приложение I към Директива 93/85/ЕИО за да се определи дали е наличен посоченият организъм.
               Докато се извършват изпитванията, всички партиди от съответната пратка, както и всички други пратки, съдържащи партида с произход от същата свободна от вредители зона и намиращи се под контрола на съответния отговорен официален орган, остават под официален контрол и не могат да бъдат обект на движение или да бъдат използвани.
            
            
               4.   Ако наличието на посочения организъм бъде потвърдено в проба в съответствие с параграф 3, се прилага задържане и подходящо съхраняване на всеки останал екстракт от картофи, а съответната партида не се въвежда в Съюза.
               Всички останали партиди, посочени в параграф 3, втора алинея, се подлагат на изпитвания в съответствие с точка 1.1. и точки 4—10 от приложение I към Директива 93/85/ЕИО.
            
            
               5.   По отношение на партидите, в пробите от които при прегледа, посочен в параграф 2, не бъдат констатирани симптоми на посочения организъм, се извършват изпитвания за латентна инфекция във всички партиди в съответствие с точка 1.2 и точки 3—10 от приложение I към Директива 93/85/ЕИО.
               Докато траят изпитванията, съответната партида остава под официален контрол и не може да бъде обект на движение или да бъде използвана.
               Ако наличието на посочения организъм бъде потвърдено в проба, както е посочено в първа алинея, се прилага задържане и подходящо съхраняване на всеки останал екстракт от картофи, а съответната партида не се въвежда в Съюза.
            
         
         
            Член 5
            Уведомяване за съмнение за наличието или за потвърдено наличие на посочения организъм
            
               1.   Държавите членки незабавно уведомяват Комисията и Ливан за случаите, при които в резултат на бързия скринингов тест, посочен в точка 1.1 от приложение I към Директива 93/85/ЕИО, или на скрининговия тест, посочен в точка 1.2 от приложение I към посочената директива, има съмнения за наличие на посочения организъм.
            
            
               2.   Държавите членки незабавно уведомяват Комисията и Ливан за случаите, при които в съответствие с точки 1.1 и 1.2 от приложение I към Директива 93/85/ЕИО наличието на посочения организъм бъде потвърдено.
            
         
         
            Член 6
            Етикетиране
            
               1.   Картофите се въвеждат и придвижват в Съюза само ако са обозначени с етикет на един от официалните езици на Съюза, който включва следните елементи:
               
                           а)
                        
                        
                           указание, че са с произход от Ливан;
                        
                     
                           б)
                        
                        
                           името на свободната от вредители зона;
                        
                     
                           в)
                        
                        
                           наименованието и идентификационният номер на производителя;
                        
                     
                           г)
                        
                        
                           номерът на партидата.
                        
                     
            
               2.   Етикетът, посочен в параграф 1, се издава под контрола на ливанската организация за растителна защита.
            
         
         
            Член 7
            Изхвърляне на отпадъците
            Отпадъците, получени при пакетирането или преработката на картофите в Съюза, се изхвърлят по начин, който гарантира, че посоченият организъм не може да се установи и да се разпространи.
         
         
            Член 8
            Задължения за уведомяване от страна на вносителите
            
               1.   Вносителят следва достатъчно време преди да въведе пратка да уведоми за намерението си компетентния официален орган на входния пункт в съответната държава членка.
            
            
               2.   Посоченото в параграф 1 уведомление съдържа следните елементи:
               
                           а)
                        
                        
                           количеството на съответната(ите) пратка/пратки;
                        
                     
                           б)
                        
                        
                           датата на планираното въвеждане;
                        
                     
                           в)
                        
                        
                           наименованието и адресът на вносителя.
                        
                     
         
         
            Член 9
            Срок на действие
            Срокът на действие на настоящото решение изтича на 31 март 2023 г.
            Адресати на настоящото решение са държавите членки.
         
         
            Съставено в Брюксел на 26 септември 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 169, 10.7.2000 г., стр. 1.
         
            (2)  Решение за изпълнение 2013/413/ЕС на Комисията от 30 юли 2013 година с което на държавите членки се разрешава да предвидят дерогации от някои разпоредби на Директива 2000/29/ЕО по отношение на картофи, с изключение на картофи, предназначени за засаждане, с произход от регионите на Akkar и Bekaa в Ливан (ОВ L 205, 1.8.2013 г., стр. 13).
         
            (3)  Директива 93/85/ЕИО на Съвета от 4 октомври 1993 г. относно борбата с пръстеновидното гниене по картофите (ОВ L 259, 18.10.1993 г., стр. 1).
      
      
         
            ПРИЛОЖЕНИЕ
            
               ИЗИСКВАНИЯ ПО ОТНОШЕНИЕ НА ВНОСА, КАКТО Е ПОСОЧЕНО В ЧЛЕН 1
            
            Дерогацията, предвидена в член 1, се прилага по отношение на картофи, които отговарят на изискванията, посочени в точки 1—9.
            1)   Зони на производство
            
            Картофите са произведени в регионите на Akkar или Bekaa в зони, които ливанската организация за растителна защита официално е декларирала за свободни от посочения организъм в съответствие с Международния стандарт за фитосанитарни мерки № 4 относно изискванията за създаване на зони, свободни от вредители (1) („зони, свободни от посочения организъм“), и за които Ливан уведомява Комисията всяка година.
            2)   Изследвания в зони, свободни от вредители
            
            Зоните, свободни от вредители, подлежат на систематични и представителни годишни изследвания за откриване на посочения организъм, определен в член 4, параграф 1, извършвани от ливанските органи през петгодишния период преди и по време на производството.
            Изследванията се провеждат в картофените полета, разположени в зони, свободни от вредители, и върху картофи, произведени в тези зони.
            Изследванията се състоят от следните елементи:
            
                        а)
                     
                     
                        визуална инспекция на насажденията през вегетационния период;
                     
                  
                        б)
                     
                     
                        визуален преглед на реколтата от картофи за симптоми на посочения организъм върху разрязани клубени;
                     
                  
                        в)
                     
                     
                        лабораторни изследвания на симптоматични и асимптоматични картофи.
                     
                  При проведените изследвания не е открито наличие на посочения организъм или други доказателства, че зоната не е свободна от вредители по смисъла на точка 1. Резултатите от изследванията се предоставят на Комисията при поискване.
            3)   Производители
            
            Картофите се отглеждат от производители, регистрирани от ливанската организация за растителна защита.
            4)   Производство на картофи от сертифициран посадъчен материал
            
            Картофите отговарят на едно от следните изисквания:
            
                        а)
                     
                     
                        отгледани са от посадъчен материал, сертифициран и внесен от Съюза в Ливан;
                     
                  
                        б)
                     
                     
                        отгледани са от посадъчен материал, внесен в Ливан от трета държава или от части от трета държава, от която не е забранено въвеждането в Съюза на посадъчен материал от картофи в съответствие с приложение III към Директива 2000/29/ЕО, и е сертифициран в същата трета държава.
                     
                  5)   Картофени полета
            
            Картофите са отгледани в полета, в които през предходните пет години не са отглеждани картофи, различни от посочените в точка 4.
            6)   Обработка
            
            Картофите са обработвани с оборудване, което отговаря на едно от следните условия:
            
                        а)
                     
                     
                        използва се само за обработката на картофи, които отговарят на изискванията на точки 1—5;
                     
                  
                        б)
                     
                     
                        ако е било използвано за цели, различни от посочените в буква а), е почистено и дезинфекцирано по подходящ начин, преди да бъде използвано за целите, посочени в буква а).
                     
                  7)   Съхранение
            
            Картофите са съхранявани в складови помещения, които отговарят на едно от следните условия:
            
                        а)
                     
                     
                        използват се само за съхранение на картофи, които отговарят на изискванията на точки 1—6;
                     
                  
                        б)
                     
                     
                        ако са били използвани за цели, различни от посочените в буква а), са били подложени на подходящи хигиенни мерки, преди да бъдат използвани за целите, посочени в буква а).
                     
                  8)   Опаковане
            
            Опаковъчният материал, използван за картофите, е нов или почистен и дезинфекциран.
            9)   Подготовка на картофите и партидите за въвеждане в Съюза
            
            По отношение на подготовката картофите отговарят на следните условия:
            
                        а)
                     
                     
                        почистени са от пръст, листа и други растителни остатъци;
                     
                  
                        б)
                     
                     
                        представени са за въвеждане в Съюза под формата на партиди, всяка от които е съставена от картофи, произведени само от един производител и добити само от една зона, както е определена в точка 1; както и
                     
                  
                        в)
                     
                     
                        са поставени в чували, опаковки или други контейнери, всеки от които е етикетиран в съответствие с член 6.
                     
                  
               (1)  МСФМ № 4. 1995 г. Изисквания за създаване на зони, свободни от вредители. Рим, МКРЗ, ФАО.